OBH 16/1998.
Az állampolgári jogok országgyűlési biztosa általános helyettesének jelentése
Előadó: Dr. Somosi György

Az eljárás megindítása

Panaszos az állampolgári jogok országgyűlési biztosához intézett beadványában előadta, hogy lakóháza szomszédságában tehergépkocsi-parkoló üzemel, a gépkocsik karbantartását és üzemanyaggal feltöltését is ezen a területen végzik. Sérelmezte, hogy e munkálatok következtében a keletkezett szennyvíz, olaj a két ingatlan közötti talajszínt különbsége miatt kertjébe szivárog.

Mivel a rendelkezésemre álló információk alapján az egészséges környezethez való jog sérelmének gyanúját kizárni nem lehetett, az ügyben vizsgálatot indítottam.

Eljárásom során a rendelkezésemre bocsátott iratanyag tanulmányozása mellett az 1993. évi LIX. törvény 18. § (2) bekezdése alapján tájékoztatást kértem a Közép-Duna-Völgyi Környezetvédelmi Felügyelőség hatósági igazgatóhelyettesétől a Felügyelőség 1996. július 12-én hozott határozata óta megtett intézkedésekről, illetve az üggyel kapcsolatos álláspontjáról.

A megállapított tényállás

A Felügyelőség 591/1996. számú 1996. július 12-én kelt határozatában kötelezte a szomszédos ingatlanon működő Kft-t az üzemanyagtöltő állomás megfelelő kialakítására, a telephely szilárd térburkolattal való ellátására, továbbá előírta, hogy a telephelyet élő sövénnyel kell körbeültetni a zajpanaszok csökkentése érdekében.

A határozat indokolásában az áll, hogy a telephelyen parkoló kamionok üzemanyaggal történő feltöltésére szolgáló tartályok körül az esetleges olajelfolyásból származó talajszennyezés megakadályozására szolgáló berendezés nincs.

A terepviszonyok következtében a csapadékvíz a telephelyről a Március 21. u. irányába folyik. Nagyobb eső, vagy hóolvadás esetén nem kizárható, hogy a Március 21. u. 3. sz. ingatlanra, vagyis panaszoshoz is befolyik a víz.

Az érintett alkotmányos jog és az ügy jogszabályi háttere

Az Országgyűlési Biztos eljárása során a következő alkotmányos jogot vizsgálta az üggyel kapcsolatban.

A Magyar Alkotmány 18. §-a szerint a Magyar Köztársaság elismeri és érvényesíti mindenki jogát az egészséges környezethez.
A környezet védelmének általános szabályairól szóló 1995. évi LIII. törvény 6. § (1) bekezdésének b) pontja szerint a környezethasználatot úgy kell megszervezni és végezni, hogy megelőzze a környezetszennyezést.
A 8. § (1) bekezdése úgy rendelkezik, hogy a környezetet veszélyeztető vagy károsító környezethasználó köteles azonnal befejezni a veszélyeztető vagy károsító tevékenységet.
A veszélyes hulladékok keletkezésének ellenőrzéséről és az azok ártalmatlanításával kapcsolatos tevékenységekről szóló 56/1981. (XI. 18.) MT rendelet. /Hatálytalan: 1996. szeptember 1-től./
A vizsgálat megállapításai

A Felügyelőség az 591/1996. számú határozatában a panaszos ingatlanának védelme érdekében intézkedések megtételére kötelezte a Kft-t.

Megkeresésemre a Felügyelőség hatósági igazgatóhelyettese arról tájékoztatott, hogy a beadványban szereplő üzemanyagkút már nem üzemel, a töltő állomást elbontották. A helyszínen vett anyagmintákban a laborvizsgálat szerint olajtartalom nem volt. A panaszbeadványban írtakat a helyszínen nem észlelték. Közölte továbbá, hogy a Kft. az 591/1996. számú határozatban foglaltaknak eleget tett; a telephelyet szilárd térburkolattal látták el, a zajpanasz csökkentése érdekében élő sövényt telepítettek.

A hatósági igazgatóhelyettes mellékelte a vizsgálata eredményéről a panaszosnak küldött, az országgyűlési biztos részére adott tájékoztatással megegyező tartalmú levél másolatát.

Megállapítottam, hogy a beadvány alapjául szolgáló panaszt a Felügyelőség kivizsgálta. A vizsgálat eredménye megnyugtató, hiszen az üzemanyagkút, amelyből az eseteleges olajfolyás veszélyeztethette volna a panaszos ingatlanát nem üzemel, továbbá a Kft. térburkolási és sövénytelepítési kötelezettségének is eleget tett.

Fentiek alapján az ügyben alkotmányos joggal kapcsolatos visszásságot nem állapítottam meg, ezért vizsgálatomat befejeztem.

Budapest, 1999. május 12.

Dr. Polt Péter